Anexa nr.1 la HCL nr.41/2019

STATUTUL ASOCIAȚIEI 

DE DEZVOLTARE INTERCOMUNITARĂ 

CĂLIMANI-GIURGEU

CAPITOLUL I: Membrii Asociației sunt următoarele unități administrativ-teritoriale:
1. Judeţul Harghita, persoană juridică de drept public prin CONSILIUL JUDEŢEAN HARGHITA, persoană juridică, autoritatea deliberativă, cu sediul în Miercurea Ciuc, judeţul Harghita, P-ţa Libertăţii, nr. 5, cod fiscal 4245763, reprezentat prin președintele/vicepreședintele aflat în funcție;
2. Municipiul Topliţa, persoană juridică de drept public, prin Consiliul local al municipiului Topliţa, cu sediul în municipiul Topliţa, str. Nicolae Bălcescu, nr. 14, judeţul Harghita, cod fiscal 4245178, reprezentat prin primarul aflat în funcție;
3. Oraşul Borsec, persoană juridică de drept public, prin Consiliul Local al oraşului Borsec, cu sediul în localitatea Borsec, str. Carpaţi, nr. 6/A, telefon/fax 0266337007, cod fiscal 4245380, reprezentat prin primarul aflat în funcție;
4. Comuna Bilbor, persoană juridică de drept public, prin Consiliul Local al Comunei Bilbor, cu sediul în comuna Bilbor nr. 125, telefon/fax 0266355004, cod fiscal 4246092 reprezentat prin primarul aflat în funcție;
5. Comuna Corbu, persoană juridică de drept public, prin Consiliul Local al Comunei Corbu, cu sediul în comuna Corbu, str. Principală, nr. 331, telefon/fax 0266338744, cod fiscal 4612487, reprezentat prin primarul aflat în funcție;
6. Comuna Gălăuţaş, persoană juridică de drept public,  prin Consiliul Local al Comunei Gălăuţaş, cu sediul în comuna Gălăuţaş, str. Centru, nr. 1, telefon/fax 0266345604, cod fiscal 4367981, reprezentat prin primarul aflat în funcție;
7. Comuna Sărmaş, persoană juridică de drept public, prin Consiliul Local al Comunei Sărmaş, cu sediul în comuna Sărmaş, str. Principală nr. 657, telefon/fax 0266350603, cod fiscal 4367868 reprezentat prin primarul aflat în funcție;
8. Comuna Subcetate, persoană juridică de drept public, prin Consiliul Local al Comunei Subcetate, cu sediul în comuna Subcetate, str. Protopop Elie Câmpianu nr. 16, telefon/fax 0266345003, cod fiscal 4367698, reprezentat prin primarul aflat în funcție;
9. Comuna Tulgheș, persoană juridică de drept public, prin Consiliul Local al Comunei Tulgheș, cu sediul în sat Tulgheș, nr. 339, telefon/fax 0266338101, cod fiscal 4245933, reprezentat prin primarul aflat în funcție;

Am hotărât constituirea 

ASOCIAȚIEI DE DEZVOLTARE INTERCOMUNITARĂ CĂLIMANI GIURGEU
CAPITOLUL II: Dispoziții Generale

Art.1 (1) Denumirea Asociației este ASOCIAȚIEI DE DEZVOLTARE INTERCOMUNITARĂ CĂLIMANI GIURGEU, conform dovezii privind disponibilitatea denumirii nr.121602 din 19.02.2013, eliberată de Ministerul Justiției. Asociația va avea ștampila și însemne proprii.

(2) ASOCIAȚIEI DE DEZVOLTARE INTERCOMUNITARĂ CĂLIMANI GIURGEU (denumită în continuare ”Asociația”) este persoană juridică de drept privat și de utilitate publică, fără scop patrimonial, cu caracter neguvernamental, autonom și apolitic, constituită și organizată în temeiul Legii nr. 215/2001 privind administrația publică locală, republicată, cu modificările și completările ulterioare, coroborată cu dispozițiile Ordonanței Guvernului nr.26/2000 cu privire la asociații și fundații, cu modificările și completările ulterioare, și este menită să realizeze obiectivele menționate în prezentul Statut.
Art. 2. Asociația este organizată și funcționează pe baza prezentului Statut.
Art. 3. Asociația se constituie pe o durată nelimitată, începând de la data înscrierii sale ca persoană juridică.
Art. 4. Sediul Asociației este în județul Harghita, municipiul Toplița, str. Nicolae Bălcescu, nr.14.

CAPITOLUL III: Scopul și obiectivele Asociației

Art. 5. (1) Scopul asociației:

Asociația are ca scop elaborarea Planului de Dezvoltare Zonală pentru următorii 10 ani și perspectivele pentru următorii 20 de ani, pentru arealul situat în nordul județului Harghita în zona masivelor Călimani-Gurghiu-Giurgeu și punerea sa în aplicare.

Asociația va urmări dezvoltarea durabilă a comunităților rurale și urbane din acest areal conform principiilor solidarității, nediscriminării și egalității de șanse. Totodată Asociația va promova și sprijini pregătirea la toate nivelurile a proiectelor pentru dezvoltarea zonală și regională, în toate domeniile, pentru a obține finanțările interne și externe necesare derulării acestora.

(2) Asociația are următoarele obiective principale:
I) Creșterea competitivității sectorului agricol (vegetal, zootehnic, apicol), industrial, turism (agroturism, turism rural, turism montan), mediu și dezvoltare durabilă a zonelor de interes comun din zona nordică a județului Harghita, prin:

a) realizarea de studii în domeniile mai sus amintite ;

b) identificarea, realizarea și implementarea de proiecte la nivelul unităților administrativ-teritoriale care fac parte din Asociație în domeniile amintite;

c) sprijinirea înființării formelor asociative: asociații, cooperative, grupuri de producători, fundații, federații pentru dezvoltarea domeniului agricol, industrial, turismului (agroturismului, turismului rural, și al turismului montan), promovarea produselor tradiționale, protecției mediului, la nivelul comunităților rurale și urbane, precum și la nivel județean sau regional;

d) îmbunătățirea funcționării asociațiilor, a cooperativelor agricole, a grupurilor de producători, a fundațiilor și federațiilor în domeniile amintite;

e) culegerea propunerilor de proiecte, precum și a posibilităților de finanțare a acestora din domeniile respective, precum și sistematizarea lor în concepția dezvoltării regionale și a susținerii inițiativelor locale;

f) facilitarea colaborării, cooperării pentru realizarea, implementarea și finanțarea unor proiecte comune de investiții;

g) dezvoltarea piețelor de produse industriale, agro-alimentare, ecologice, meșteșugărești și tradiționale, atât la nivel rural cât și la nivel urban în mediul rural și urban și cooperarea în vederea extinderii la nivel județean și regional;

h) crearea condițiilor necesare pentru pregătirea profesională adecvată a viitorilor și actualilor fermieri, prin realizarea campusurilor școlare cu ferme didactice și centre de pregătire pentru adulți;

i) crearea și dezvoltarea de programe de pregătire continuă a tinerilor din comunitățile urbane și rurale;

j) realizarea unui sistem de sprijinire a inițiativelor lucrătorilor din mediul rural, prin crearea de noi locuri de muncă, a unui nivel de trai acceptabil (puncte de tăiere, abatoare, ateliere de prelucrare a cărnii, a laptelui și a fructelor de pădure);

k) crearea condițiilor de valorificare a produselor agriole și meșteșugărești tradiționale locale din cadrul zonei nordice a județului Harghita;

l) sprijinirea realizării în mediul rural a unor exploatații agricole etalon în scopul creării unor modele de dezvoltare;

m) dezvoltarea unui sistem informațional, care va promova obiectivele propuse și va fi utilizat de producătorii locali;

n) asocierea la toate inițiativele privind dezvoltarea rurală a județului care privesc: prelucrarea, valorificarea produselor agricole și silvice, turismul rural, agroturismul, turismul montan, valorificarea tradițiilor culturale, respectiv protecția și refacerea mediului;

o) luarea în evidență a unităților producătoare și prelucrătoare de produse agroalimentare din mediul rural care sunt închise, în scopul redresării și retehnologizării lor;

p) realizarea unui sistem de sprijinire a inițiativelor culturale, sportive și de tineret de pe teritoriul Asociației;

q) crearea condițiilor necesare pentru protecția și conservarea mediului, de pe întreg teritoriul reprezentat de Asociație;

r) crearea condițiilor necesare pentru promovarea și conservarea patrimoniului cultural material și imaterial, de pe întreg teritoriul reprezentat de Asociație;

II) Creșterea șanselor de absorbție a fondurilor structurale și de coeziune, precum și a altor fonduri destinate dezvoltării durabile a unităților administrativ-teritoriale care fac parte din Asociație, prin

a) identificarea tuturor posibilităților de finanțare, a propunerilor de proiecte din domeniile respective;

b) facilitarea colaborării, cooperării pentru realizarea, implementarea și finanțarea unor proiecte comune de investiții.

III) Creșterea competitivității economice:

a) Asociația poate înființa societăți comerciale, dividendele obținute de Asociație din activitățile acestor societăți comerciale se folosesc pentru realizarea scopului Asociației, dacă nu se reinvestesc în aceleași societăți comerciale;

b) Asociația poate desfășura orice alte activități economice directe dacă acestea au caracter accesoriu și sunt în strânsă legătură cu scopul principal al Asociației;

c) Asociația poate înființa filiale și sucursale;

d) Asociația administrează patrimoniul primit, clădirile, echipamentele, etc.

(3) Funcționarea Asociației are la bază următoarele principii:
Realizarea obiectului de activitate se face prin stabilirea anuală a proiectelor de bază care urmează a fi pregătite și promovate. Pentru cererile de finanțare a unor proiecte din fondurile structurale ale Uniunii Europene, Asociația va realiza o contabilitate de gestiune separată pentru fiecare proiect.

În cursul întocmirii proiectelor care urmează a fi promovate se va stabili contribuția fiecărei părți asociate la cheltuielile privind realizarea proiectului. Va fi evidențiată, pentru fiecare proiect în parte, contribuția financiară a fiecărui membru asociat pentru realizarea proiectului.

Repartizarea finanțării externe în vederea realizării proiectelor aprobate se va face de către Asociație numai în proporția în care sunt asigurate și resursele financiare proprii la care s-au angajat asociații.

Acolo unde echipamentele care vor fi achiziționate vor fi folosite de alte entități decât Asociația, se vor stabili de comun acord instituțiile care vor exercita folosința echipamentelor achiziționate prin proiect, conform regulilor impuse prin Ghidul de finanțare și care vor asigura întreținerea acestora. În aceste cazuri modalitatea de transfer a folosinței echipamentelor achiziționate prin proiect  va fi prin încheierea unor contracte de comodat sau orice altă modalitate impusă de Ghidul de finanțare/Contract de finanțare.  

CAPITOLUL IV: Membrii Asociației - moduri de dobândire și de pierdere a calității de membru.

Art. 6. Membrii fondatori ai Asociației sunt unitățile administrativ- teritoriale semnatare ale actului constutiv, reprezentate prin autoritățile lor deliberative.
Art. 7. Poate deveni membru al Asociației, oricare unitate administrativ-teritorială, din zona nordică a județului Harghita, reprezentată prin autoritatea administrației publice locale, care este de acord cu scopul și obiectivele propuse, pe care le însușește și sprijină realizarea lor în orice mod.
Art. 8. (1) Aderarea la Asociație se face la cererea scrisă a împuternicitului unității administrativ-teritoriale, în temeiul hotărârii consiliului județean sau local prin care se aprobă aderarea unității administrativ-teritoriale respective la Asociație. Dobândirea calității de asociat se face după aprobarea cererii de aderare la Asociație de către Consiliul de Administrație al Asociației cu majoritate simplă din totalul membrilor Asociației și după plata taxei de înscriere, și a cheltuielilor privind elaborarea actului adițional la Statutul și la Actul Constitutiv al Asociației.

(2)Reprezentarea membrilor Asociației se asigură de către împuternicitul unității administrativ- teritoriale, respectiv președinte, primar, viceprimar, consilier local sau județean, sau alte persoane fizice, după caz, conform hotărârii consiliului județean sau local.
Art. 9. Pierderea calității de membru al Asociației intervine în următoarele situații:

a)la cerere, prin retragere, în baza hotărârii Consiliului de Administrație, cu condiția să comunice decizia sa organelor de conducere ale Asociației cu cel puțin 30 de zile înainte de retragere. Retragerea nu absolvă pe membru de îndeplinirea obligațiilor neexecutate anterior retragerii.

b) prin excludere, în următoarele situații:

1.neachitarea cotizației anuale de membru în termen de 3 (trei) luni de la termenul scadent;

2.neachitarea contribuției necesare în vederea întocmirii și promovării proiectelor comune, după punerea în întârziere a acestuia de către Consiliul de Administrație și trecerea unei perioade de 10 zile lucrătoare de la punerea în întârziere.

3.neparticiparea la două ședințe consecutive ale Consiliului de Administrație;

4. nedepunerea la termenele stabilite a contribuției proprii necesare cofinanțării proiectelor, după aprobarea acestora;

5. se dovedește că are interese contrare Asociației pe care nu le-a declarat.

Excluderea asociaților se face la propunerea Președintelui, prin hotărârea Consiliului de Administrație cu votul a 2/3 din membrii acesteia. Excluderea unui asociat duce la încetarea obligațiilor asumate în perioada cât acesta a funcționat în Asociație.

 CAPITOLUL V: Drepturi și îndatoriri ale membrilor Asociației

Art. 10. Unitățile administrativ-teritoriale, membre ale Asociației, prin reprezentanții desemnați, au dreptul:

a).să participe la ședințele Consiliului de Administrație, să pună în discuție și să ia parte la dezbaterea problemelor care interesează domeniul sau bunul mers al Asociației;

b) să aleagă și să fie aleși în organele executive de conducere ale Asociației;

c) să sesizeze Asociația despre problemele care privesc scopul și obiectivele Asociației în vederea promovării și apărării acestora, să primească explicații de la organele executive de conducere ale Asociației asupra problemelor apărute în activitatea acesteia;

d) să consulte bilanțul contabil, procesele-verbale ale ședințelor organelor de conducere și control ale Asociației;

e) să participe la acțiunile organizate de asociație și să facă propuneri pentru Consiliul de Administrație;

f) să fie informați despre activitatea asociației;

g) să se adreseze instanțelor judecătorești competente în cazul în care oo decizie a Asociației este contrară statutului, acordului de asociere, legilor și reglementărilor în vigoare sau este de natură să producă daune considerabile utilizatorilor sau unei minorități și să conteste legalitatea respectivei decizii, în termen de 30 de zile de la adoptarea acesteia;

h) să pună întrebări și să solicite explicații Consiliului de Administrație, referitoare la activitatea Asociației, respectiv la modul de îndeplinire a scopurilor și obiectivelor pentru care asociația a fost mandatată;

i) să prezinte propuneri și măsuri de rezolvare a problemelor specifice apărute în activitatea Asociației și să participe activ la acțiunea de remediere și soluționarea a acestora.

Art. 11. Unitățile administrativ-teritoriale, membre ale Asociației prin reprezentanții desemnați, în conformitate cu angajamentele asumate potrivit actelor constitutive au următoarele îndatoriri:

a) să respecte prevederile prezentului Statut și hotărârile organelor de conducere ale Asociației și să dea tot sprijinul pentru îndeplinirea obiectivelor Asociației;

b) să participe la constituirea patrimoniului inițial al Asociației și să achite contravaloarea cotizației anuale;

c) să participe activ, la lucrările Consiliului de Administrație ale Asociației, și să sprijine moral și/sau material desfășurarea activităților;

d) să transfere bugetului de venituri și cheltuieli al Asociației cotele de contribuție ce le revin pentru finanțarea cheltuielilor curente și de capital ale Asociației, precum și cele necesare cofinanțării proiectelor de interes comun;

e) să semnaleze, în timp util, Președintelui Consiliului de Administrație orice problemă care apare pe teritoriul unităților administrativ-teritoriale în legătură cu activitățile desfășurate de Asociație potrivit scopului și obiectivelor acesteia;

f) să comunice Consiliului de Administrație orice dispoziție sau hotărâre adoptate la nivelul autorităților administrației publice locale cu impact asupra Asociației;

g) să respecte angajamentele asumate în relația cu Asociația;

h) să nu adopte decizii sau hotărâri care ar afecta activitatea Asociației și ar împiedica realizarea și atingerea scopurilor și obiectivelor acesteia;

i) să nu întreprindă măsuri sau acțiuni care ar putea aduce prejudicii morale sau materiale celorlalți membri ai Asociației sau activităților desfășurate de Asociație;

j) să răspundă patrimonial față de asociați și finanțatori pentru neîndeplinirea obligațiilor asumate în realizarea proiectelor;

k) să dovedească deplină loialitate față de Asociație, să apere și să promoveze interesele legitime ale acesteia;

l) să plătească în termen cotizația stabilită;

m) să contribuie la creșterea prestigiului Asociației.

CAPITOLUL VI: Organizarea și conducerea Asociației

Art. 12. (1) Asociația este condusă de Consiliul de Administrație, care se compune din totalitatea asociaților și este organul suprem de dezbatere, decizie și conducere a Asociației. Sunt membri de drept ai Consiliului de Administrație unitățile administrativ-teritoriale semnatare ale Actului constitutiv, prin reprezentanții desemnați.

(2) Fiecare unitate administrativ-teritorială va avea un reprezentant.

(3) Pierderea calității de reprezentant al unității administrativ-teritoriale membre, atrage după sine pierderea calității de reprezentant în Consiliul de Administrație și numirea prin hotărâre a Consiliului județean sau local a unui reprezentant.

(4) După prima întrunire organizatorică, Consiliul de Administrație se întrunește în sesiune ordinară trimestrial, precum și în sesiune extraordinară, ori de câte ori trebuie rezolvate probleme importante de competența Consiliului de Administrație și care nu suferă amânare.

(5) Întrunirile Consiliului de Administrație vor fi notificate în scris, prin scrisoare recomandată sau e-mail cu confirmare de primire, cu cel puțin 15 zile calendaristice înainte de data convocării. În convocare vor fi precizate ziua, ora și locul unde va fi desfășurată ședința precum și ordinea de zi. Convocarea adunărilor extraordinare se face la inițiativa Președintelui Consiliului de Administrație sau la propunerea unei treimi din membrii Asociației. Convocarea adunărilor de îndată se face la inițiativa Președintelui Consiliului de Administrație sau la propunerea unei treimi din membrii Asociației pentru cazuri bine justificate, cu cel puțin 3 zile calendaristice înainte de data convocării.

(6) Consiliul de Administrație este statutar dacă sunt prezenți peste 50% din numărul membrilor asociați.

(7) Hotărârile Consiliului de Administrație ale Asociației vor fi luate cu majoritate de voturi.

(8) În cazul în care cvorumul nu este întrunit, Consiliul de Administrație va fi convocat la o dată ulterioară, când reprezentanții membrilor Asociației pot hotărî, cu majoritate de voturi a celor prezenți, asupra problemelor înscrise pe ordinea de zi, indiferent de cvorum.
(9) Hotărârile Consiliului de Administrație privind modificarea Statutului sau  dizolvarea Asociației, ori alocarea de la bugetele locale a unor fonduri suplimentare destinate acoperirii cheltuielilor neprevăzute în bugetul Asociației, dar necesare, se adoptă cu votul a două treimi din numărul membrilor Asociației și numai cu acordul prealabil al consiliului unităților administrativ-teritoriale membre.
(10) Dacă o decizie a Asociației este contrară legii, sau acordului de asociere ori este de natură să producă daune considerabile intereselor unui membru al Asociației, orice membru poate iniția acțiune la instanța judecătorească competentă împotriva respectivei decizii, în termen de 30 de zile de la adoptarea acesteia, conform legii.

Art. 13. (1) Consiliul de Administrație are următoarele atribuții:

a) stabilește strategia și obiectivele generale ale Asociației;

b) adoptă raportul anual asupra activității Președintelui Consiliului de Administrație, și raportul exercițiului bugetar, acordând anual descărcare de gestiune directorului executiv, în măsura în care acesta nu este vinovat de lipsuri în gestiune sau de alte fapte care implică răspunderi materiale ori penale;
c) adoptă bugetele de venituri și cheltuieli, numai cu acordul prealabil al consiliului unităților administrativ-teritoriale membre;
d) aprobă regulamentul de organizare și funcționare;

e) aprobă primirea de noi membri și excluderea din Asociație;

f) hotărăște cu majoritate de voturi din numărul membrilor asupra necesității consituirii unor fonduri speciale, în condițiile legii;

g) hotărăște cu acordul a cel puțin două treimi din numărul membrilor modificările ulterioare ale Statututlui Asociației, respectiv ale Actului constitutiv și numai cu acordul prealabil al consiliului unităților administrativ-teritoriale membre;

h) hotărăște asupra naturii și volumului mijloacelor materiale și financiare necesare desfășurării activității Asociației, modului de folosire a mijloacelor financiare, sumele până la care directorul executiv, respectiv Președintele poate angaja cheltuieli în numele Asociației și limita maximă sau cuantumul sumelor ce se pot reține în casa propriepentru efectuarea plăților curente (plafonul de casă);

i) termenul de plată a cotizației va fi trimestrial;
j) aprobă organigrama și statul de funcții al Asociației  numai cu acordul prealabil al consiliului unităților administrativ-teritoriale membre;
k) alege, cu votul majorității membrilor săi, Președintele și Vicepreședintele Consiliului de Administrație și hotărăște numirea unui aparat tehnic și al directorului executiv al acestuia pentru realizarea obiectivelor proprii, finanțat din resursele Asociației, precum și cuantumul salariilor, indemnizațiilor și premiilor pentru personalul aparatului tehnic;

l) hotărăște, cu votul tuturor membrilor Asociației, asupra necesității angajării de credite bancare pentru îndeplinirea scopurilor și obiectivelor Asociației și modul de garantare a acestora;

m) aprobă dizolvarea și lichidarea Asociației, precum și stabilirea destinației bunurilor rămase după lichidare;

n) hotărăște înființarea de societăți comerciale, în condițiile legii;

o) aprobă înființarea de filiale, atât la nivel național cât și internațional;

p) orice alte atribuții prevăzute în lege sau Statut;

q) aducerea la cunoștința unităților administrativ-teritoriale membre a hotărârilor Consiliului de Administrație în termen de 5 zile de la adoptare.

(2) Hotărârile Consiliului de Administrație și consemnează într-un registru de procese-verbale, care se păstrează la Președintele Consiliului de Administrație al Asociației; procesul-verbal de ședință va fi semnat de Președintele Asociației și de cel care îl întocmește și va fi aprobat de către mebrii Consiliului de Administrație la următoarea ședință. 

(3) Hotărârile Consiliului de Administrație sunt obligatorii pentru toți asociații, chiar și pentru aceia care au absentat de la vot sau au votat împotrivă.

Art. 14. Președintele Consiliului de Administrație
(1) Conducătorul executiv al Asociației este Președintele Consiliului de Administrație. Președintele este ajutat de un Vicepreședinte, care preia și îndeplinește atribuțiile Președintelui în cazul absenței sau imposibilității acestuia de a-și îndeplini atribuțiile.

(2) Președintele este ales dintre membrii Consiliului de Administrație desemnați de unitățile administrativ-teritoriale membre ale Asociației, de preferință care au cunoștințe profesionale ori cu experiență necesară în domeniu.

(3) Președintele are următoarele atribuții principale:

A. asigură mamagementul financiar al Asociației prin:

a) organizarea gestiunii mijloacelor materiale și financiare ale Asociației;

b) actualizarea, dacă este cazul, a fondurilor speciale;

c) întocmirea și păstrarea evidențelor contabile și a registrelor Asociației, specifice managementului financiar;

d) prezentarea, la solicitarea Consiliului de Administrație a rapoartelor ori a documentelor necesare unor verificări financiar-contabile ale Asociației;

B. asigură managementul de proprietate al Asociației, și anume:                 

a) monitorizează funcționalitatea, integritatea și condițiile de utilizare a bunurilor deținute de Asociație în administrare și exploatare, respectiv a bunurilor proprietate a Asociației;

b) supraveghează execuția lucrărilor de întreținere și de reparații curente și participă la recepția lor, consemnând finalizarea acestora și verifică efectuarea plăților corespunzătoare stadiului lucrărilor contractate;

c) controlul, angajarea, retribuirea, promovarea și sancționarea personalului angajat în structura organizațională a Asociației pentru derularea activităților proprii și îndeplinirea obligațiilor contractuale;

C. asigură managementul activității Asociației:

a) conduce lucrările Consiliului de Administrație, verifică respectarea și îndeplinirea hotărârilor adoptate de Consiliul de Administrație;

b) controlează activitatea serviciilor interne și a aparatului propriu al Asociației și adoptă măsuri corespunzătoare pentru îndeplinirea sarcinilor acestora;

c) angajează personalul necesar funcționării aparatului și serviciilor proprii ale Asociației, prin contract individual de muncă, cu respectarea legislației în vigoare;

d) reprezintă Asociația în încheierea și derularea contractelor și își asumă drepturi și obligații în numele Asociației;

e) reprezintă Asociația în relațiile cu terții, persoane fizice și juridice, din țară și străinătate, cu autoritățile, inclusiv în acțiunile judecătorești inițiate de Asociație împotriva unui terț ori a membrilor Asociației care nu și-au îndeplinit obligațiile statutare față de Asociație, sau în procesele inițiate de unul dintre membri, care contestă o decizie a Asociației;

f) autorizează efectuarea cheltuielilor și plăților Asociației;

g) convoacă prin notificare Consiliul de Administrație la ședințe ordinare trimestriale sau extraordinare ori de câte ori este nevoie;

h) întocmește ordinea de zi a ședinței Consiliului de Administrație și conduce lucrările acestuia;

i) semnează contractele individuale de muncă ale personalului angajat, precum și orice alte contracte încheiate de Asociație cu persoane fizice sau juridice;

j) păstrează și folosește ștampila Asociației;
k) semnează Hotărârile Consiliului de Administrație.
(4) Președintele se alege de către membrii Consiliului de Administrație. Mandatul Președintelui este de 2 ani.

Art. 15. Fiecare membru al Consiliului de Administrație este individual răspunzător pentru actele și faptele sale în cazul încălcării legislației sau dispozițiilor primite.

CAPITOLUL VII: Aparatul tehnic

Art. 16. Activitatea Asociației se va desfășura prin aparatul tehnic, înființat de Consiliul de Administrație, condus de un director executiv.
Art. 17. (1) Aparatul tehnic se va organiza pe compartimente, subordonate directorului executiv, în domenii coforme cu scopul și obiectivele Asociației.

(2) Atribuțiile aparatului tehnic vor fi stabilite prin Regulament de organizare și funcționare, care va fi aprobat de Consiliul de Administrație.

(3) Consiliul de Administrație numește un Director executiv al aparatului tehnic. Acesta va îndeplini orice atribuție din ROI, ROF sau stabilite prin hotărâri ale Consiliului de Administrație, sau prin fișa postului. Această persoană are calitatea de împuternicit cu funcții executive al aparatului tehnic al Asociației.

(4) Directorul executiv nu face parte, în simpla considerare a funcției, din componența organelor de conducere și administrare ale Asociației, dar participă în mod obligatoriu la ședințele Consiliului de Administrație.

Art. 18. Directorul executiv este numit de Consiliul de Administrație și are următoarele atribuții:

a) angajează Asociația în raporturile cu terțe persoane prin încheierea de acte juridice în numele și pe seama Asociației, în limitele aprobate de Consiliul de Administrație;

b) rezolvă actele curente ale Asociației, inclusiv cele financiar-contabile;

c) răspunde pentru îndeplinirea sarcinilor dispuse de Consiliul de Administrație, prezentând periodic rapoarte.

Art. 19. (1) Controlul financiar intern al Asociației este asigurat de un cenzor ales prin vot secret de către Consiliul de Administrație. 

(2) Durata mandatului cenzorului este de 1 an, în conformitate cu Actul constitutiv.

(3) Cenzorul nu poate face parte din Consiliul de Administrație și trebuie să fie specialist în domeniile financiar-contabil, economic și/sau juridic. 

(4) Mandatul cenzorului încetează prin expirarea duratei sale, prin demisie, prin revocare sau în cazul imposibilității acestuia de a-și exercita atribuțiile.

Art. 20. Cenzorul are următoarele atribuții:

a) verifică îndeplinirea condițiilor statutare privind prezența și votul în ședințele Consiliului de Administrație;

b) verifică execuția bugetară, propunerile pentru proiectul bugetului de venituri și cheltuieli pentru rectificarea bugetului pentru anul în curs;

c) verifică, cel puțin o dată pe semestru, gestiunea Asociației, stabilirea și încasarea cotelor de contribuție la cheltuielile Asociației, consemnând constatările într-un registru de procese-verbale, care se păstrează de directorul executiv;

d) verifică dacă registrele Asociației îndeplinesc condițiile legale necesare desfășurării corepunzătoare a managementului financiar;

e) întocmește, pe baza verificărilor efectuate, și prezintă Consiliului de Administrație al Asociației rapoarte asupra activității sale și asupra gestiunii Asociației, propunând anual descărcarea de gestiune a Directorului executiv și a Președintelui Consiliului de Administrație;

f) propune spre aprobare Consiliului de Administrație programe, proiecte de programe cu măsuri necesare desfășurării managementului financiar; propune recuperarea, în condițiile legii, a pagubelor produse de personalul ce deservește Asociația sau de membri ai acesteia;  recomandă sesizarea instanțelor de urmărire penală, când constată săvârșirea unor infracțiuni prevăzute de legislația financiar-contabilă;

g) în cazul în care Consiliul de Administrație hotărăște ca managementul financiar al Asociației să fie asigurat de persoane juridice, cenzorul participă la negocierea contractelor respective, stabilind și modalitățile de exercitare a atribuțiilor de control ale acesteia;

h) poate participa la ședințele Consiliului de Administrație fără drept de vot;

i) îndeplinește orice alte atribuții în condițiile legii. 

Art. 21. Consiliul de Administrație poate hotărî transferarea atribuțiilor cenzorului unor persoane fizice sau juridice, asociații sau agenți economici specializați, pe bază de contract.

Art. 22. Cenzorul Asociației va fi desemnat la prima ședință de Consiliu de Administrație al Asociației.

Art. 23. În condițiile legii și în limita posibilităților Asociației, cenzorul are dreptul să fie plătit pentru activitatea depusă în cadrul Asociației.

CAPITOLUL VIII: Registrele legale. Procesele-verbale.

Art. 24. Asociația, prin directorul executiv, va ține și va actualiza următoarele registre legale:

a) Hotărârile Consiliului de Administrație;

b) Procesele-verbale ale Consiliului de Administrație;

c) Registrul inventar;

d) Lista membrilor Asociației și ai Consiliului de Administrație.
Art. 25. Lucrările Consiliului de Administrație se consemnează în procese-verbale, înregistrate într-un registru special, semnate de Președinte și de cel care l-a întocmit.

Art. 26. Procesele-verbale vor fi atașate la registre în ordine cronologică. Înregistrările vor fi păstrate timp de cel puțin 5 (cinci) ani, dacă prin lege nu se prevede o perioadă mai îndelungată.

Art. 27. Membrii Asociației și aparatul tehnic vor avea dreptul de acces liber la registrele de procese-verbale. Ei pot solicita copii sau extrase după aceste procese-verbale, care vor fi semnate de către Președinte sau, în lipsa acestuia, de către persoana desemnată de către acesta.

CAPITOLUL IX: Patrimoniul Asociației

Art. 28. (1) Patrimoniul inițial al Asociației este de 157.000 lei, format din contribuții financiare sub formă de taxă de înscriere după cum urmează:

· Județul Harghita 100.000 lei

· Municipiul Toplița 20.000 lei

· Orașul Borsec 7.000 lei

· Comuna Bilbor 5.000 lei

· Comuna Corbu 5.000 lei

· Comuna Gălăuțaș 5.000 lei

· Comuna Sărmaș 5.000 lei

· Comuna Subcetate 5.000 lei

· Comuna Tulgheș 5.000 lei

Art. 28. (2) Patrimoniul asociației este format din:

a. patrimoniu inițial;

b. cotizațiile membrilor;

c. fonduri speciale;

d. alte venituri obținute de asociație în condițiile legii;

Art. 28.(3) Sumele indicate la art.28 (2) lit. b) reprezintă 2 lei/locuitor/an pentru următorii membrii: Municipiul Toplița, Orașul Borsec, Comuna Bilbor, Comuna Corbu, Comuna Gălăuțaș, Comuna Sărmaș, Comuna Subcetate, respectiv din partea Județului Harghita suma se stabilește anual în funcție de necesarul fundamentat al cheltuielilor pentru funcționare inclusiv programe proprii la care se adaugă contribuția la realizarea obiectivelor finanțate din diferite fonduri externe stabilit în funcție de și în sarcina beneficiarilor, conform angajamentelor din contractele de finanțare.
Art. 29. Veniturile Asociației
(1) Anul bugetar al Asociației este anul calendaristic.

(2) Înainte de începutul următorului an bugetar și pentru fiecare an bugetar ce urmează, directorul executiv avizează și prezintă membrilor Asociației spre aprobare, în ședința Consiliului de Administrație, un buget de venituri și cheltuieli anual, dimensionat pentru a permite funcționarea în condiții de echilibru bugetar a acesteia, corespunzător scopului și obiectivelor încredințate.

(3) Odată cu proiectul anual de buget se elaborează și se aprobă o prognoză a acestuia pe următorii 3 ani.

(4) Bugetul anual de venituri și cheltuieli se adoptă prin votul majorității membrilor Consiliului de Administrație, în termen de 15 zile de la adoptarea bugetelor asociaților.

(5) Veniturile Asociației se asigură prin contribuțiile de la bugetele locale ale unităților administrativ-teritoriale membre sub forma cotizațiilor sau din alte surse atrase pe bază de proiecte, împrumuturi sau parteneriate public-privat, în condițiile legii. 

(6) Resursele necesare funcționării Asociației provin de asemenea și din: 

a) taxă de înscriere;
b) Cotizația membrilor, care se stabilește anual în funcție de necesarul fundamentat al cheltuielilor pentru funcționare inclusiv programe proprii la care se adaugă contribuția la realizarea obiectivelor finanțate din diferite fonduri externe stabilit în funcție de și în sarcina beneficiarilor, conform angajamentelor din contractele de finanțare;
c) sponsorizări, legate și donații de bunuri materiale primite de la persoanele fizice sau juridice române sau străine;

d) resurse obținute de la bugetul de stat, bugetul județului și bugetele locale;

e) venituri realizate din activități economice directe;

f) dobânzi și dividente rezultate din plasarea sumelor disponibile în condițiile legii;

g) alte venituri admise de lege;
h) sume provenite din fonduri europene sau finanțări internaționale.
CAPITOLUL X: Dizolvarea și lichidarea Asociației

Art. 30. (1) Asociația se dizolvă:

a) de drept;

b) prin hotărârea instanței judecătorești;

c) prin hotărârea Consiliului de Administrație.

(2) Asociația se dizolvă de drept prin:

a) realizarea sau, după caz, imposibilitatea realizării scopului pentru care a fost consituită, dacă în termen de 3 luni de la constatarea unui astfel de fapt nu se produce schimbarea acestui scop;

b) imposibilitatea constituirii Consiliului de Administrație în conformitate cu Statutul Asociației, dacă această situație durează mai mult de un an de la data la care, potrivit Statutului, Consiliul de Administrație trebuia să se constituie;

(3) Constatarea dizolvării se realizează prin hotărârea instanțelor judecătorești în a cărei circumscripție de află sediul Asociației, la cererea oricărei persoane interesate.

(4) Asociația se dizolvă, prin hotărâre judecătorească, la cererea oricărei persoane interesate:

a) când Asociația urmărește alt scop decât cel pentru care s-a constituit;

b) când Asociația a devenit insolvabilă;

(5) Instanța competentă este judecătoria în circumscripția căreia Asociația își are sediul.

(6) Asociația se poate dizolva și prin hotărârea Consiliului de Administrație, în temeiul aprobării prealabile a dizolvării prin hotărâre a membrilor prin Consiliul județean sau local. În această situație, în termen de 15 zile de la data ședinței de dizolvare, procesul-verbal, în formă autentică, se depune la judecătorie, pentru a fi înscris în Registrul Asociațiilor și Fundațiilor.

(7) Dizolvarea Asociației va fi notificată la judecătoria și la administrația financiară unde aceasta a fost înregistrată.

(8) În situația dizolvării Asociației, patrimoniul acesteia, respectiv veniturile provenite din preluarea sau din lichidarea bunurilor Asociației, vor fi distribuite foștilor membri ai Asociației proporțional cu cotele-părți din proprietatea comună sau, dacă este cazul, după cota de participare a asociaților la constituirea patrimoniului/bunurilor Asociației.

Art. 31. Dizolvarea Asociației are ca efect lichidarea acesteia în condițiile legii.

Art. 32. Asociația are dreptul la sigiliu și însemne proprii.

Art. 33. Soluționarea litigiilor
Soluționarea litigiilor dintre Asociație și unitățile administrativ-teritoriale membre, precum și dintre Asociație și terțe persoane fizice sau juridice române sau străine, este de competența instanțelor judecătorești române.

CAPITOLUL XI: Dispoziții comune și finale

Art. 34.(1) Prezentul statut poate fi modificat doar prin acte adiţionale semnate de reprezentanţii tuturor Asociaţilor, special împuterniciţi în acest scop.

(2) Prezentul statut este guvernat de legea română. În situaţia în care intervin modificări ale legislaţiei în domeniu, prezentul statut va fi modificat în conformitate cu noile prevederi.

(3) Toate litigiile născute din sau în legătură cu acest statut, inclusiv orice problemă privind interpretarea, validitatea sau încetarea acestuia, care nu pot fi rezolvate pe cale amiabilă, vor fi deduse spre soluţionare instanţelor judecătoreşti competente. 
Art. 35. Datele de identificare ale reprezentaților persoanelor juridice, asociați, precum și cele ale Președintelui Consiliului de Administrație și cenzorului/comisiei de cenzori, nu se cuprind în conținutul Statutului Asociației, ci se stabilesc doar în cuprinsul hotărârilor Consiliului de Administrație, care urmează a fi depuse la Instanța Judecătorească împreună cu o adresă de înaintare, copie acte de identitate și cazier fiscal sau orice alte înscrisuri impuse de dispozițiile legale în domeniu, în vederea luării în evidență.

Art. 36. Se împuternicește Președintele Asociației să îndeplinească formalitățile de modificare a Actului Constitutiv și a Statutului atât în fața notarului public, cât și în fața instanței de judecată competente. 
Prezentul statut a fost semnat în … (….) exemplare originale, astăzi, data autentificării sale. 

Comuna Gălăuțaș 

